PSD Prahova a schimbat, ca urmare a unei decizii judecătoreşti, candidatura pentru Primăria comunei Şotrile a lui Bogdan Davidescu, condamnat pentru pornografie infantilă şi ales primar în mai multe rânduri. În locul lui Bogdan Davidescu, PSD susţine acum candidatura soţiei acestuia.
PNL a contestat la Judecătoria Câmpina hotărârea Biroului Electoral de Circumscripţie nr. 91 Şotrile privind admiterea propunerii de candidatură pentru funcţia de primar al comunei Şotrile a lui Bogdan Davidescu formulată de PSD, iar instanţa a dispus anularea acestei hotărâri şi respingerea candidaturii în cauză.
În aceeaşi zi în care s-a pronunţat decizia instanţei de fond, Davidescu a depus la Biroul Electoral o declaraţie de renunţare la candidatură, iar PSD a înregistrat, tot în acea zi, o nouă propunere de candidatură pentru Elena-Irina Davidescu. Propunerea a fost admisă de Biroul Electoral de Circumscripţie Comunală.
Ulterior, Biroul Electoral a atacat decizia Judecătoriei Câmpina, apelul fiind respins, joi, definitiv.
Bogdan Davidescu, primar al comunei Şotrile, a fost condamnat definitiv în noiembrie 2019 de Curtea de Apel Ploieşti la un an şi şase luni de închisoare cu suspendare pentru pornografie infantilă, pedeapsa fiind redusă faţă de cea pronunţată de instanţa de fond.
Conform DIICOT, în perioada 2016 – 2017, Davidescu a început o relaţie de concubinaj cu o minoră care atunci avea 13-14 ani, iar relaţiile sexuale pe care le-a întreţinut cu aceasta au avut loc începând cu vârsta de 16 ani, în mod constant, victima fiind dependentă financiar şi influenţată de autoritatea acestuia.
„Întrucât persoana vătămată a refuzat să mai continue respectiva relaţie, suspectul a început să o şantajeze, ameninţând-o că va face publice mai multe imagini sau înregistrări de natură compromiţătoare cu caracter pornografic reprezentând-o pe minoră ori că le va prezenta părinţilor acesteia în cazul în care nu va continua relaţia de concubinaj”, preciza DIICOT la momentul începerii anchetei.